আগামীর রোহিতদের তৈরিতে মগ্ন দ্রোণাচার্য কোচ দীনেশ লাড

জয়জ্যোতি ঘোষ: ক্রিকেটার হওয়ার স্বপ্ন দেখেন? ক্রিকেটার হওয়ার জন্য প্রয়োজন সঠিক প্রশিক্ষকের। শচীন, ধোনি, রোহিত, কোহলি- যত তারকা ক্রিকেটার আছে, তাঁদের পিছনে একজন প্রশিক্ষকের অবদান অনস্বীকার্য। এমনই একজন প্রশিক্ষক দীনেশ লাড। কোনওরকম প্রলোভনে নিজেকে না জড়িয়ে নিরলসভাবে ক্রিকেটার তৈরির মন্ত্রে নিবেদিত রোহিত শর্মার ছোটবেলার কোচ দীনেশ লাড। আর তাই আজ দেশের বিভিন্ন প্রান্ত থেকে খুদে ক্রিকেটারদের ডেস্টিনেশন হচ্ছে দীনেশ লাড ক্রিকেট ফাউন্ডেশন।

কটা নাম শুনতে চান? বোরিভেলি থেকে ৯ বছরের রণবীর শিন্ডে, শিরিডি থেকে ৮ বছরের যুগ বারাহাতে, বদলাপুরের ৯ বছরের সমর শ্রীবাস্তব, পুণে থেকে ৯ বছরের সাই বারাভে, দিল্লি থেকে কার্তিক ছাচার, সাওয়ানতাদী থেকে সঞ্চিত গাওয়াড়ে, আহমেদাবাদ থেকে ৭ বছরের খুদে ক্রিকেটার। নাম-অর্থ-সম্পত্তি চাইলে অনেক করতে পারতেন দীনেশ লাড। কিন্তু সেসবের পিছনে ছোটেননি কখনও। শুধু ভালো ক্রিকেটার গড়ে তোলার কারিগর হিসেবে নিজেকে নিবেদিত করেছেন।

আরও পড়ুন: ওয়ার্ল্ড ওয়েটলিফটিং চ্যাম্পিয়নশিপে রুপো জিতলেন মীরাবাঈ চানু

কোনও ক্রিকেটার অর্থাভাবে ভুগলে তাঁর পাশে দাড়িয়েছেন। একসময় এই একই কারণে খুদে রোহিত শর্মার পাশেও দাঁড়িয়েছিলেন। বাকিটা ইতিহাস। দক্ষিণ আফ্রিকার অনূর্ধ্ব ১৯ ক্রিকেটার অব দ্য ইয়ার জেসন রাউলসকেও বিনা পয়সায় কোচিং দিয়েছেন একসময় এই দীনেশ লাড।

তারকা ক্রিকেটার হতে গেলে প্রতিভা অবশ্যই প্রয়োজন। কিন্তু তার আগে প্রয়োজন এক পথ প্রদর্শকের। আর পথ প্রদর্শকের নাম যদি দ্রোণাচার্য কোচ দীনেশ লাড হোন, তাহলে তো কথাই নেই! আগামীতেও রোহিত শর্মা-শার্দূল ঠাকুরের মতো ক্রিকেটার তাঁর হাত দিয়েই বেরোবে-আশায় বুঁদ কিংবদন্তী কোচ দীনেশ লাড।

দেখুন আরও খবর: